Úradný vestník L 184 , 23/07/2003 S. 0035 - 0039



Rozhodnutie Komisie zo 17. júla 2003, ktorým sa mení a dopĺňa rozhodnutie Európskeho parlamentu a Rady č. 2119/98/ES a rozhodnutie 2000/96/ES týkajúce sa prenosných chorôb, ktoré sú uvedené v týchto rozhodnutiach, a ktorým sa mení a dopĺňa rozhodnutie 2002/253/ES upravujúce definície prípadov pre prenosné choroby (oznámené pod číslom dokumentu C (2003) 2301) (Text s významom pre EHP) (2003/534/ES) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na rozhodnutie Európskeho parlamentu a Rady č. 2119/98/ES z 24. septembra 1998, ktorým sa ustanovuje sieť pre epidemiologický dohľad a kontrolu prenosných chorôb v spoločenstve [1], najmä jeho písmená a) a c) článku 3 a článok 8, keďže: (1) Rozhodnutie č. 2119/98/ES ustanovuje zriadenie siete na úrovni spoločenstva na podporu spolupráce a koordinácie týkajúcej sa prevencie a kontroly určitých kategórií prenosných chorôb podľa toho rozhodnutia. Uvedené rozhodnutie by sa malo vzťahovať na ochorenia spôsobené zámerným šírením biologických faktorov upravených s cieľom dosiahnutia maximálnej chorobnosti a/alebo úmrtnosti. (2) V rozhodnutí Komisie č. 2000/96/ES z 22. decembra 1999 o prenosných chorobách, ktoré majú byť postupne zahrnuté do siete spoločenstva na základe rozhodnutia č. 2119/98/ES Európskeho parlamentu a Rady [2], je uvedený zoznam vybratých prenosných chorôb, na ktoré sa má vzťahovať epidemiologický dohľad v sieti spoločenstva zriadený podľa rozhodnutia č. 2119/98/ES. (3) Rozhodnutie Komisie 2002/253/ES z 19. marca 2002, ktorým sa stanovujú definície ochorení pre oznamovanie prenosných chorôb do siete spoločenstva na základe rozhodnutia č. 2119/98/ES Európskeho parlamentu a Rady [3], uvádza definície prípadov pre prenosné choroby uvedené v rozhodnutí 2000/96/ES. (4) Je potrebné, aby prenosné choroby, pre ktoré sú definície prípadov ochorení uvedené v rozhodnutí 2002/253/ES, boli zhodné s prenosnými chorobami uvedenými v rozhodnutí 2000/96/ES. (5) Pravé kiahne by mohli v prípade zámerného šírenia predstavovať závažné ohrozenie verejného zdravia. Táto prenosná choroba by sa z tohto dôvodu mala uvádzať v prílohe 1 k rozhodnutiu 2000/96/ES. Definícia prípadu pre pravé kiahne by sa mala zahrnúť do rozhodnutia 2002/253/ES. (6) Aj keď sa tetanus neprenáša z človeka na človeka a vyskytuje sa v spoločenstve len zriedkavo, hodnotenie vakcinačných programov založených na dohľade by prispelo k zlepšeniu politiky vakcinácie. Tetanus by sa z tohto dôvodu mal uvádzať ako prenosná choroba v rozhodnutí 2000/96/ES. Definícia prípadu pre tetanus sa už uviedla v rozhodnutí 2002/253/ES. (7) Zámerné šírenie antraxu v spoločenstve by mohlo predstavovať závažné riziko pre verejné zdravie. Táto choroba by sa z tohto dôvodu mala uvádzať ako prenosná choroba v rozhodnutí 2000/96/ES. Definícia prípadu pre antrax je už uvedená v rozhodnutí 2002/253/ES. (8) Prenos botulizmu sa neobmedzuje na intoxikáciu potravinami a každý odkaz na tento spôsob prenosu nákazy chorobou by sa mal z tohto dôvodu vypustiť. (9) Je potrebné, aby sa definícia prípadu ochorenia pre diftériu v rozhodnutí 2002/253/ES prehodnotila, aby sa zohľadnili najnovšie vedecké poznatky. (10) Rozhodnutie 2000/96/ES definuje kritériá pre výber prenosných chorôb v konkrétnych kategóriách, na ktoré sa má vzťahovať epidemiologický dohľad v rámci siete spoločenstva zriadenej podľa rozhodnutia č. 2119/98/ES. Q-horúčka a tularémia by mohli zodpovedať týmto kritériám v prípade zámerného šírenia. Tieto choroby sa vyskytujú aj prirodzene v rámci Európskeho spoločenstva. Dohľad založený na definíciách prípadov ochorenia by bol ďalším prínosom. Tieto prenosné choroby by sa z tohto dôvodu mali uvádzať v rozhodnutí 2000/96/ES. Okrem toho definície prípadov ochorení pre Q-horúčku a tularémiu by sa mali zahrnúť do rozhodnutia 2002/253/ES. (11) Rozhodnutia č. 2119/98/ES, 2000/96/ES a 2002/253/ES by sa mali z tohto dôvodu príslušne zmeniť a doplniť. (12) Opatrenia ustanovené v tomto nariadení sú v súlade so stanoviskom výboru zriadeného podľa článku 7 rozhodnutia č. 2119/98/ES, PRIJALA TOTO ROZHODNUTIE: Článok 1 Príloha k rozhodnutiu č. 2119/98/ES sa mení a dopĺňa v súlade s prílohou I k tomuto rozhodnutiu. Článok 2 Príloha I k rozhodnutiu 2000/96/ES sa mení a dopĺňa v súlade s prílohou II k tomuto rozhodnutiu. Článok 3 Príloha k rozhodnutiu 2002/253/ES sa mení a dopĺňa v súlade s prílohou III k tomuto rozhodnutiu. Článok 4 Toto rozhodnutie je adresované členským štátom. V Bruseli 17. júla 2003 Za Komisiu David Byrne člen Komisie [1] Ú. v. ES L 268, 3.10.1998, s. 1. [2] Ú. v. ES L 28, 3.2.2000, s. 50. [3] Ú. v. ES L 86, 3.4.2002, s. 44. -------------------------------------------------- PRÍLOHA I V prílohe k rozhodnutiu č. 2119/98/ES sa posledná zarážka nahrádza takto: "— Iné choroby (besnota, týfus, vírusové hemoragické horúčky, malária a každá ďalšia zatiaľ neklasifikovaná epidemická choroba vrátane chorôb, ktoré spôsobujú biologické faktory osobitne upravené s cieľom maximálnej chorobnosti a/alebo úmrtnosti na základe zámerného šírenia atď.)." -------------------------------------------------- PRÍLOHA II Príloha I k rozhodnutiu 2000/96/ES sa mení a dopĺňa takto: 1. v bode 2.1. sa pridávajú tieto výrazy: "Pravé kiahne Tetanus"; 2. v bode 2.4. sa vkladá výraz "Antrax" pred termín "Botulizmus"; 3. bod 2.5.3. sa mení a dopĺňa takto: a) výraz "Q-horúčka" sa vkladá za výraz "Echinokokóza" b) pridáva sa výraz "Tularémia". -------------------------------------------------- PRÍLOHA III V prílohe k rozhodnutiu 2002/253/ES sa oddiel o definíciách prípadov ochorení mení a dopĺňa takto: 1. Nadpis "BOTULIZMUS PRENÁŠANÝ POTRAVOU" sa nahrádza nadpisom "BOTULIZMUS". 2. Text o "DIFTÉRII" sa nahrádza takto: "DIFTÉRIA (ZÁŠKRT) Klinická charakteristika Klinický obraz zodpovedajúci respiračnej diftérii, t. j. ochorenia postihujúceho horné dýchacie cesty s charakteristickými adherujúcimi pablanami na tonzilách, faryngu alebo v nose v kombinácii s bolesťami hrdla a mierne zvýšenou teplotou, alebo nerespiračnej diftérii, t. j. ochorenia charakterizovaného kožnými, spojovkovými, ušnými, genitálnymi alebo inými ulceráciami. Laboratórne kritériá diagnózy Izolácia diftérickej korynebaktérie produkujúcej toxín (typické Corynebacterium diphtheriae alebo C. ulcerans) z klinickej vzorky. Klasifikácia ochorenia Možný: | N.A. | Pravdepodobný: | Prípad ochorenia zodpovedajúci klinickému priebehu. | Asymptomatickí nosiči: | Asymptomatickí nosiči toxigénnych kmeňov. | Potvrdený: | Prípad ochorenia zodpovedajúci klinickému priebehu, ktorý je laboratórne potvrdený izoláciou kmeňa korynebaktérie produkujúcej toxíny alebo klinicky zodpovedajúci prípad ochorenia v epidemiologickej súvislosti s laboratórne potvrdeným prípadom ochorenia. | Je potrebné poznamenať, že sa oznamujú respiračné aj nerespiračné prípady diftérie s izoláciou toxigénnych kmeňov, ako aj asymptomatickí nosiči s toxigénnymi kmeňmi, ak sa dokážu. Prípady ochorenia s netoxigénnymi S. diphteriae alebo C. ulcerans by sa nemali oznamovať." 3. Po texte o "PARALYTICKEJ POLIOMYELITÍDE" sa vkladá toto: "Q-HORÚČKA Klinická charakteristika Horúčkové ochorenie sprevádzané zimnicou, bolesťami svalov, nevoľnosťou a retrobulárnymi bolesťami hlavy. Pri závažných ochoreniach môže vzniknúť akútna hepatitída, pneumónia, meningoencefalitída a potrat. Klinický laboratórny nález môže zahŕňať zvýšené hladiny pečeňových enzýmov a pozitívny RTG nález. Laboratórne kritériá diagnózy - izolácia Coxiella burnetii z klinickej vzorky, - dôkaz špecifických protilátok, - dôkaz C. burnetii v klinickej vzorke detekciou antigénu alebo nukleovej kyseliny. Pre pravdepodobné prípady: jednorazový vysoký titer špecifických protilátok. Klasifikácia ochorenia Možný: | N.A. | Pravdepodobný: | prípad ochorenia zodpovedajúci klinickému priebehu, ktorý spĺňa laboratórne kritériá pre pravdepodobný prípad ochorenia alebo je v epidemiologickej súvislosti. | Potvrdený: | laboratórne potvrdený prípad ochorenia, ktorý zodpovedá klinickému priebehu alebo je v epidemiologickej súvislosti." | 4. Po texte o "ŠIGELÓZE" sa vkladá toto: "PRAVÉ KIAHNE Klinická charakteristika Ochorenie s náhlym vznikom horúčky nad 38 °C s následným exantémom charakterizovaným vezikulami alebo tuhými pustulami v rovnakom štádiu vývoja bez inej zjavnej príčiny a s prevažne centrifugálnou distribúciou. Atypické prejavy môžu zahŕňať: - hemoragické lézie, - ploché zamatové lézie nevyzerajúce ako typické vezikuly ani neprogredujúce do pustúl. Laboratórne kritériá diagnózy Izolácia vírusu pravých kiahní (Variola) z klinickej vzorky. Identifikácia DNA vírusu varioly v klinickej vzorke polymerázovou reťazovou reakciou (PCR) s následným sekvencovaním. Identifikácia vírusu varioly v klinickej vzorke metódou negatívneho farbenia v elektrónovom mikroskope. Klasifikácia ochorenia Možný: | prípad ochorenia zodpovedajúci klinickému priebehu Prípad ochorenia, ktorý má netypické prejavy a je v epidemiologickej súvislosti s potvrdenými alebo pravdepodobnými prípadmi. | Pravdepodobný: | prípad ochorenia zodpovedajúci klinickému priebehu s identifikáciou ortopoxvírusu elektrónovou mikroskopiou alebo PCR alebo epidemiologicky súvisiaci s inými pravdepodobnými alebo potvrdenými prípadmi. | Potvrdený: | pre prvý prípad ochorenia: ochorenie zodpovedajúce klinickému priebehu s laboratórnym potvrdením elektrónovou mikroskopiou a PCR s následným sekvencovaním. | V priebehu vypuknutia epidémie: prípad ochorenia zodpovedajúci klinickému priebehu v epidemiologickej súvislosti a tam, kde je to možné, laboratórne potvrdenie elektrónovou mikroskopiou alebo PCR." 5. Po texte o "TUBERKULÓZE" sa vkladá toto: "TULARÉMIA Klinická charakteristika Klinický obraz zodpovedajúci jednej z rôznych foriem tularémie: - ulceroglandulárna (kožný vred s regionálnou lymfadenopatiou), - glandulárna (regionálna lympfadenopatia bez vredu), - okuloglandulárna (konjuktivitída s prearikulárnou lympfadenopatiou), - orofaryngeálna (stomatitída alebo faryngitída alebo tonsilitída a cervikálna lympfadenopatia), - intestinálna (intestinálna bolesť, zvracanie a hnačka), - pľúcna (primárne pľúcne ochorenie), - tyfoidná (horúčkovité ochorenie bez včasných prejavov a symptómov lokalizácie). Laboratórne kritériá diagnózy - Izolácia Francisella tularensis z klinickej vzorky, - dôkaz špecifickej protilátkovej odpovede. Pre pravdepodobné prípady: - jednorázový vysoký titer protilátok, - dôkaz F. tularensis v klinickej vzorke fluorescenčnou metódou. Klasifikácia ochorenia Možný: | N.A. | Pravdepodobný: | prípad ochorenia zodpovedajúci klinickému priebehu, ktorý zodpovedá laboratórnym kritériám pre pravdepodobný prípad ochorenia alebo je v epidemiologickej súvislosti. | Potvrdený: | prípad ochorenia zodpovedajúci klinickému priebehu, ktorý je laboratórne potvrdený." | --------------------------------------------------